ROZHODNUTIE RADY
z 26. apríla 2004
o pristúpení Spoločenstva k Dohovoru o zachovaní a riadení zdrojov veľmi sťahovavých druhov rýb v západnom a strednom Tichom oceáne
(2005/75/EC)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 37 v spojení s prvou vetou prvého pododseku jej článku 300 ods. 2 a druhým pododsekom jej článku 300 ods. 3,
so zreteľom na návrh Komisie,
so zreteľom na súhlas Európskeho parlamentu (1),
keďže:
(1)
Spoločenstvo má právomoc prijímať opatrenia na zachovanie a riadenie rybolovných zdrojov a uzavierať dohody s ostatnými krajinami a medzinárodnými organizáciami.
(2)
Spoločenstvo je zmluvnou stranou Dohovoru Organizácie Spojených národov o morskom práve, ktorý požaduje od všetkých členov medzinárodného spoločenstva, aby spolupracovali pri zachovaní a riadení morských biologických zdrojov.
(3)
Spoločenstvo podpísalo Dohodu o vykonávaní ustanovení Dohovoru Organizácie Spojených národov o morskom práve z 10. decembra 1982 týkajúcu sa zachovania a riadenia zdrojov rýb žijúcich na oboch stranách mora a zdrojov veľmi sťahovavých rýb (2) („Dohoda Organizácie Spojených národov o rybolovných zdrojoch z roku 1995“).
(4)
Dohovor o zachovaní a riadení zdrojov veľmi sťahovavých rýb v západnom a strednom Tichom oceáne bol otvorený na podpis na 7. zasadnutí Mnohostrannej konferencie na vysokej úrovni, ktorá sa konala v Honolulu 5. septembra 2000.
(5)
Tento dohovor je otvorený na pristúpenie Spoločenstva v súlade s ustanoveniami jeho článku 35.
(6)
Tento dohovor sa prostredníctvom účinného riadenia usiluje o zabezpečenie dlhodobého zachovania a udržateľného využívania zdrojov veľmi sťahovavých rýb v západnom a strednom Tichom oceáne v súlade s Dohovorom Organizácie Spojených národov o morskom práve a v súlade s Dohodou Organizácie Spojených národov o rybolovných zdrojoch z roku 1995.
(7)
Rybári Spoločenstva pôsobia v oblasti upravenej dohovorom. Je preto v záujme Spoločenstva, aby sa v súlade s jeho záväzkami podľa medzinárodného morského práva stalo plnoprávnym členom regionálnej rybárskej organizácie zriadenej na základe tohto dohovoru. Spoločenstvo by preto malo pristúpiť k tomuto dohovoru,
ROZHODLA TAKTO:
Článok 1
Týmto sa schvaľuje pristúpenie Európskeho spoločenstva k Dohovoru o zachovaní a riadení zdrojov veľmi sťahovavých rýb v západnom a strednom Tichom oceáne.
Znenie dohovoru je pripojené k tomuto rozhodnutiu.
Článok 2
Týmto sa predseda Rady poveruje určiť osobu/osoby splnomocnenú/splnomocnené na uloženie listiny o pristúpení u vlády Nového Zélandu v súlade s článkom 35 tohto dohovoru.
V Luxemburgu 26. apríla 2004